แนวโน้มหุ้นมีโอกาสปรับฐาน
นักวิเคราะห์คาดตลาดหุ้นไทยมีโอกาสปรับฐาน เตือนระวังแรงขายทำกำไรระยะสั้น
22 มี.ค. 2553

นักวิเคราะห์คาดตลาดหุ้นไทยมีโอกาสปรับฐาน เตือนระวังแรงขายทำกำไรระยะสั้น 
นายถนอมศักดิ์ สหรัตน์ชัย ผู้อำนวยการอาวุโส ฝ่ายวิเคราะห์ บริษัทหลักทรัพย์ พัฒนสิน จำกัด กล่าวถึงแนวโน้มการลงทุนตลาดหุ้นไทยวันนี้ (22 มี.ค.) ว่า ตลาดยังมีแนวโน้มขึ้นไปได้ต่อ ซึ่งขึ้นอยู่กับโมเมนตัม อย่างไรก็ตาม ต้องระวังแรงเทขายทำกำไร ดังนั้น วันนี้ทิศทางตลาดมีโอกาสปรับขึ้นสลับกับการปรับฐาน
การลงทุนยังมีปัจจัยเสี่ยงเข้ามากระทบตลาด 2 ด้านคือ ปัญหาของกรีซ จะต้องติดตามว่าสหภาพยุโรปจะให้ความช่วยเหลืออย่างไร เพราะยังไม่มีความชัดเจนมากนัก และประเด็นที่สหรัฐอเมริกามีการศึกษากฎหมายเกี่ยวกับการประกันสุขภาพ อาจส่งผลกระทบต่อหุ้นบางตัวในตลาดหุ้นนิวยอร์กคืนนี้ โดยเฉพาะกลุ่มธุรกิจประกัน รองลงมาคือเรื่องค่าเงินหยวนและการเมืองในประเทศ
"รอบนี้เรายังเชื่อว่ายังขึ้นต่อไปได้รอบนี้อาจได้เห็นถึง 800 จุดใน 1-2 อาทิตย์ แนะนำให้นักลงทุนรอซื้อเมื่ออ่อนตัว โดยแนะเข้าลงทุนหุ้นกลุ่มแบงก์ BBL KBANK SCB BAY และเก็งกำไรหุ้นกลุ่มอสังหาริมทรัพย์และสื่อสาร"
สำหรับกรอบการเคลื่อนไหวดัชนีวันนี้ คาดแนวรับอยู่ที่ 769 แนวต้าน 785 จุด